Viron konservatiivinen kansanpuolue

Viron konservatiivinen kansanpuolue (, lyh. EKRE) on virolainen kansalliskonservatiivinen oikeistopuolue, joka perustettiin 24. maaliskuuta 2012 vanhan agraaripuolue Kansanliiton pohjalle. Puolueen johtohahmot ovat Mart Helme ja tämän poika, puheenjohtaja Martin Helme.

Aiempi parlamenttipuolue Kansanliitto oli joutunut vaikeuksiin pudottuaan Riigikogusta vuoden 2011 vaaleissa. Kun puolueen yhdistymissuunnitelma sosiaalidemokraattien kanssa ei saanut kannatusta, jäi puolueeseen jäljelle agraarimyönteinen konservatiivisiipi. Lopulta Kansanliitto yhdistyi Viron kansallisen liikkeen kanssa vuoden 2011 lopulla alkaneiden yhdistymisneuvotteluiden pohjalta ja muodosti Viron konservatiivisen kansanpuolueen.

Ideologia 
Puolue kannattaa suoran demokratian lisäämistä, euroskeptisyyttä suhteessa federalismin ja Brysselin vallan keskittämisen suhteen sekä perinteisiä arvoja ja virolaista kansallismielisyyttä, joka ilmaistaan sanoin tavoitteena ”säilyttää virolainen kansallisuus, kieli ja kulttuuri läpi aikojen”.

Puolue lainaa muiden eurooppalaisten populistipuolueiden teemoja, mutta jos ne eivät saa kannatusta, ne hylätään. Esimerkkinä hylätyistä ideoista on vaatimus eroamisesta Euroopan unionista. Puolue vastustaa kansainvälisiä rakenteita ja käyttää iskulauseenaan trumpilaista sanaparia ”Viro ensin”.

Juhan Kivirähk Turu-uuringute-tutkimuslaitoksesta on arvioinut, että puolue tarjoaa helppoja vastauksia vaikeisiin yhteiskunnallisiin kysymyksiin. Politiikan tutkija Tõnis Saarts Tallinnan yliopistosta arvioi, että Virossa oikeistopopulismi ei menesty 3. maaliskuuta 2019 pidettävissä vaaleissa yhtä hyvin kuin esimerkiksi Tšekissä, mutta toisaalta puolue jäänee mielellään oppositioon odottamaan, että se nousisi seuraavissa vaaleissa suurimmaksi puolueksi.

Tarton yliopiston valtiotieteellisen instituutin henkilöstö teki Viron yleisradiolle poliittisen nelikenttäjaottelun vaaliohjelmien perusteella ja totesi EKRE:n sijoittuvan keskelle, itse asiassa hieman vasemmalle, mutta kaikkein konservatiivisimmaksi.

Useat asiaa tuntemattomat arvelevat EKRE:n ammentavan vaikutteita kansallissosialismista eli natsismista, mutta EKRE on vaikutteiltaan Neuvosto-Viron voimakkaan muusta maailmasta eristäytyneisyyden perimystä sekä niin kutsutun neuvostomentaliteetin perimystä. EKRE:n kannattajakuntaan kuuluu runsaasti entisiä kommunisteja. Entinen Viron kommunistisen puolueen johtoon kuulunut Arnold Rüütel on EKRE:n kunniapuheenjohtaja.

Puolueen puheenjohtajan Mart Helmen mukaan Itä-Euroopan arvomaailma on noin 75 vuotta kestäneen kommunistis-sosialistisen ideologian muovaamaa, ja sanoo sen saavan poiketa muun Euroopan arvomaailmasta. Helme tukee menneisyyden oikeaoppista kommunistista mentaliteettia ja elämäntapaa, ja hyväksyy kommunistisen, neuvostojen ja nyky-Venäjän ideologiat ja arvot.

Vaalimenestys 
Vuoden 2013 kuntavaaleissa EKRE:n vaalitulos oli 8 337 ääntä ja 1,3 prosentin ääniosuus. Suurin kannatus oli puolueella Tallinnassa ja Tartossa (2,7 %) ja Läänemaalla (2,4 %), mutta silti reilusti alle viiden prosentin äänikynnyksen.

Ennen vuoden 2015 Riigikogun vaaleja puolueen kannatus oli voimakkaassa nousussa. Itse vaaleissa puolue sai 8,1 prosenttia äänistä ja seitsemän paikkaa, joten puolue nousi ensi kerran parlamenttiin. Muut puolueet kuitenkin kieltäytyivät hallitusyhteistyöstä sen kanssa julkisuuteen tulleen uuden kansanedustajan Jaak Madisonin vanhan blogikirjoituksen vuoksi, jossa hän puolusti varsinkin italialaista fasismia mutta antoi tunnustusta myös Saksan kansallissosialistien saavutuksille erityisesti talouspolitiikassa.

Vuoden 2017 kuntavaaleissa puolue sai koko maassa 39 011 ääntä eli 6,7 prosenttia annetuista äänistä.

Vuoden 2019 Riigikogun vaaleissa puolueen ääniosuus yli kaksinkertaistui, 17,8 prosenttiin ja se sai 19 paikkaa.

Parlamentaarikot 
EKRE:n kansanedustajat vuonna 2019 valitussa Riigikogussa:

 Merry Aart
 Riho Breivel
 Peeter Ernits
 Helle-Moonika Helme
 Mart Helme
 Martin Helme
 Ruuben Kaalep

 Uno Kaskpeit
 Kert Kingo
 Rene Kokk
 Leo Kunnas
 Alar Laneman
 Jaak Madison

 Siim Pohlak
 Anti Poolamets
 Paul Puustusmaa
 Henn Põlluaas
 Urmas Reitelmann
 Jaak Valge

Lähteet

Aiheesta muualla 
 Viron konservatiivinen kansanpuolue 

Konservatiiviset puolueet
Viron puolueet